ዓለም አቀፍ የሰብዓዊነት ስምምነቶችን አፈጻጸም የሚከታተል ብሄራዊ ኮሚቴ ሊቋቋም ነው
 –  ኢትዮጵያ የተቀበለቻቸውን ዓለም አቀፍ የሰብዓዊነት ስምምነቶችን አፈጻጸም የሚከታተልና ስምምነቶችን መርምሮ የውሳኔ ሃሳብ የሚያቀርብ ብሄራዊ ኮሚቴ እንደሚቋቋም የውጭ ጉዳይ ሚኒስቴር አስታወቀ። በኢትዮጵያ ዓለም አቀፍ የሰብዓዊነት ሕግ ብሄራዊ ኮሚቴ ለማቋቋም የተዘጋጀ ዓውደ ጥናት ትናንት በአዲስ አበባ ውስጥ ተካሂዷል። የውጭ ጉዳይ ሚኒስትር ዲኤታ አምባሳደር ብርሃነ ገብረክርስቶስ በዚሁ ጊዜ ባደረጉት ንግግር በአገሪቱ የሰብዓዊነት ሕግጋትን አፈጻጸም የሚከታተልና ከዓለም አቀፍ የሰብዓዊነት ሕግጋት አንፃር የሚነሱ አዳዲስ ክስተቶች የሚኖራቸውን አዎታዊና አሉታዊ ገጽታ የሚያጠና ኮሚቴ የማቋቋም አስፈላጊነት ታምኖበታል።ብሄራዊ ኮሚቴው የሰብዓዊነት ሕግጋት የአፈጻጸም ሥርዓት ለመዘርጋት ከፍተኛ ፋይዳ እንደሚኖረውና ለኢትዮጵያም ሆነ ለዓለም አቀፍ የሰብዓዊነት ሕግጋት ማደግ አስተዋጽኦ እንደሚያበረክት ገልጸዋል። በሚኒስቴሩ የሕግ ጉዳዮች ጀነራል ዳይሬክተር አቶ ረታ ዓለሙ በዚሁ ጊዜ እንዳሉት ብሄራዊ ኮሚቴው የተለያዩ ሚኒስቴር መሥሪያ ቤቶች፣ ዩኒቨርስቲዎች፣ የሰብአዊ መብት ተቋማትና የማኅበረሰብ ተወካዮችን በማካተት የሚዋቀር ነው። የራሱን ዕቅድ በማውጣትም መንግሥት በሚያወጣቸው ዓለም አቀፍ የሰብዓዊነት ሕግጋት ላይ የማማከር ተግባር እንደሚያከናውን አስረድተዋል። የኢትዮጵያ ቀይ መስቀል የሕግ አገልግሎት ኃላፊ አቶ ቴድሮስ አላምረው በበኩላቸው ኮሚቴው በሀገር ውስጥ የዓለም አቀፍ የሰብዓዊነት ሕግ ተግባራዊ መሆኑን መከታተልና ማስተባበር፣ ሕጎችን ለጦር ሰራዊቱና ለሲቪሉ የኅብረተሰብ ክፍል እንዲሰራጭ የማስተባበር ተግባራትን ያከናውናል ብለዋል። የዓለም አቀፍ የሰብአዊነት ሕግ እንዲከበርና ይበልጥ እንዲታወቅ በሀገሪቱ የትምህርት ሥርዓት ውስጥ የሚካተትበትን ሁኔታ ከሚመለከታቸው አካላት ጋር በማጥናት ለመንግሥት የማቅረብ ተግባርም ኮሚቴው የሚከውነው መሆኑን ተናግረዋል። በዓውደ ጥናቱ ላይ የዓለምና የኢትዮጵያ ቀይ መስቀል ማህበራት ኃላፊዎች፣ የተለያዩ ሚኒስቴር መሥሪያ ቤቶች ተወካዮችና ሌሎች ባለድርሻ አካላት የተሳተፉ ሲሆን ብሄራዊ ኮሚቴው ከተለያዩ ባለድርሻ አካላት በሚወጣጡ ተወካዮች እንዲዋቀር ስምምነት ላይ መደረሱን የኢትዮጵያ ዜና አገልግሎት ዘግቧል።